Bejaardes erg aangerand tydens De Wildt-plaasaanvalArgieffoto. Hannes van der Merwe, ŉ bejaarde boer van De Wildt in Noordwes, moes Dinsdag ŉ kilometer ver na sy bure strompel om hulp te ontbied nadat hy tydens ŉ plaasaanval met ŉ byl aangerand en met ŉ strykyster gemartel is. Van der Merwe se buurvrou Rina Bester, het Woensdag aan Maroela Media gesê Hannes (80) is omstreeks 09:30 buite die huis deur drie gewapende mans oorval en met die stomp kant van ŉ byl oor die kop geslaan. Hy is in die huis in gedwing waarna hy en sy vrou Annetjie (76) in die slaapkamer vasgebind is. “Tannie Annetjie wou oor die noodradio hulp ontbied, maar is oor die kop geslaan waarna die radio uit die muur geruk en stukkend gegooi is,” het Bester gesê. “Die aanvallers het die oom met ŉ strykyster gemartel om sy kluis se sleutels in die hande te kry. Albei sy bobene is velaf gebrand.” Die rowers het die huis geplunder en met vuurwapens, ammunisie en ander waardevolle besittings gevlug. “Hulle het oom Hannes se ou Mercedes Benz se bande stukkend gesteek voor hulle daar weg is, sodat hulle nie met die motor kon ry nie. Oom Hannes kon daarin slaag om homself los te wikkel en het na ons plaas toe geloop,” het Bester bygevoeg. Bester het gesê sy woon al nagenoeg 25 jaar lank langs die Van der Merwe-egpaar, en hulle is vir haar soos ouers. Die egpaar is na die Mediclinic Brits geneem vir behandeling en hul toestand is na wat vasgestel kan word, bevredigend. Brig. Thulani Ngubane, provinsiale polisiewoordvoerder, het Woensdag die aanval aan Maroela Media bevestig. “Die polisie ondersoek ŉ saak van roof, aanranding met die doel om ernstig te beseer, en poging tot moord,” het Ngubane gesê. Niemand is nog in verband met die voorval in hegtenis geneem nie.